คาดบาทสัปดาห์หน้ากรอบ30.45-30.75 ดอลล์
ศูนย์กสิกรไทย คาดเงินบาทสัปดาห์หน้าเคลื่อนไหวกรอบ 30.45-30.75 บาท/ดอลล์
29 ต.ค. 2554

ศูนย์กสิกรไทย คาดเงินบาทสัปดาห์หน้าเคลื่อนไหวกรอบ 30.45-30.75 บาท/ดอลล์
ศูนย์กสิกรไทย มองเงินบาทแนวโน้มสัปดาห์ถัดไป (31 ต.ค.-4 พ.ย.54) อาจเคลื่อนไหวในกรอบ 30.45-30.75 บาทต่อดอลลาร์ฯ โดยคงต้องจับตาแถลงการณ์ของการประชุมกลุ่ม G-20 (3-4 พ.ย.) ซึ่งน่าจะมีการหารือในประเด็นเกี่ยวกับวิกฤตหนี้ยุโรป ผลการประชุมนโยบายการเงินของธนาคารกลางสหรัฐ ฯ (1-2 พ.ย.) ธนาคารกลางยุโรป (3 พ.ย.) ตลอดจนการรายงานตัวเลขเศรษฐกิจสหรัฐฯ ที่สำคัญ ได้แก่ ข้อมูลการจ้างงาน อัตราการว่างงาน ดัชนี ISM ภาคการผลิต/ภาคบริการดัชนีผู้จัดการฝ่ายจัดซื้อ (PMI) เขตชิคาโกเดือนต.ค. ยอดสั่งซื้อของโรงงาน รายจ่ายด้านการก่อสร้างเดือนก.ย. และจำนวนผู้ขอรับสวัสดิการว่างงานรายสัปดาห์
ในสัปดาห์ที่ผ่านมาเงินบาทขยับแข็งค่าขึ้นใกล้ระดับ 30.50 บาทต่อดอลลาร์ฯ โดยเงินบาทได้รับแรงหนุนจากทิศทางการแข็งค่าของสกุลเงินในภูมิภาคท่ามกลางสัญญาณบวกจากความคืบหน้าในการเร่งแก้วิกฤตหนี้สาธารณะของทางการยุโรป ที่เป็นปัจจัยสำคัญที่หนุนความต้องการเสี่ยงของนักลงทุน นอกจากนี้ การแข็งค่าของเงินบาทยังสอดคล้องกับการปรับตัวขึ้นของดัชนีหุ้นไทย โดยมีนักลงทุนต่างชาติเป็นผู้ซื้อสุทธิอีกด้วย 
โดยในวันศุกร์ (28 ต.ค.) เงินบาทอยู่ที่ 30.52 จากระดับ 30.98 บาทต่อดอลลาร์ฯ ในวันศุกร์ก่อนหน้า (21 ต.ค.)